Mateo 13 | Bibliya Online | New World Translation\nMGA ILUSTRASYON MAPADAPIT SA KAHADIAN (1-52)\nKun taano ta naggagamit si Jesus nin mga ilustrasyon (10-17)\nIpinaliwanag an ilustrasyon mapadapit sa parasabwag (18-23)\nAn trigo asin mga duot (24-30)\nAn pisog nin mustasa asin an harina (31-33)\nAn paggamit nin mga ilustrasyon kautuban nin propesiya (34, 35)\nIpinaliwanag an ilustrasyon mapadapit sa trigo asin mga duot (36-43)\nAn nakatagong kayamanan asin an marahay na klaseng perlas (44-46)\nAn hikot (47-50)\nMga kayamanan na bago asin luma (51, 52)\nSi Jesus dai inako sa sadiring banwa (53-58)\n13 Kan aldaw na iyan, naghali si Jesus sa harong asin nakatukaw siya sa gilid kan dagat. 2 Asin tiniripunan siya nin kadakul na tawo kaya naglunad siya sa sarong sakayan saka nagtukaw, asin an gabos na tawo nakatindog sa baybayon. 3 Dangan nagtukdo siya sa sainda nin dakul na bagay paagi sa mga ilustrasyon,* na nagsasabi: “Uya! May sarong parasabwag na nagluwas tanganing magsabwag. 4 Mantang nagsasabwag siya, an nagkapirang banhi napaduman sa gilid kan dalan, asin nag-arabot an mga gamgam saka tinuruka iyan. 5 An iba napaduman sa magapong lugar kun sain hababaw an daga, asin tulos na nagturubo an mga iyan huli ta bakong hararom an daga. 6 Alagad kan magsirang an aldaw, nagkabaralad an mga iyan, asin nagkaruluyos iyan huli ta daing gamot. 7 An iba man napaduman sa may matunok na mga tanom, asin an mga tanom na ini nagdarakula saka pinuot an mga banhing nagturubo. 8 An iba pa napaduman sa marahay na daga, asin an mga iyan nagpuon na mamunga, ining saro 100 an bunga, idtong saro 60, asin an saro pa 30. 9 An may talinga magdangog.” 10 Kaya nagdurulok an mga disipulo asin nagsabi sa saiya: “Taano ta nagtataram ka sa sainda paagi sa mga ilustrasyon?” 11 Bilang simbag sinabi niya: “Itinatao sa saindo an pakasabot sa sagradong mga hilom* kan Kahadian kan kalangitan, pero dai iyan itinatao sa sainda. 12 Huli ta sa siisay man na igwa, dakul pa an itatao sa saiya, asin magigin abunda siya; alagad sa siisay man na mayo, maski an yaon sa saiya kukuanon pa sa saiya. 13 Iyan an dahilan kaya nagtataram ako sa sainda paagi sa mga ilustrasyon; huli ta sinda naghihiling pero dai nakakamaan, asin nagdadangog pero dai naghihimati, saka dai man ninda iyan nasasabutan. 14 Asin nauutob sa sainda an propesiya ni Isaias. An sabi kaiyan: ‘Madadangog nanggad nindo pero dai lamang nindo iyan masasabutan, asin mahihiling nanggad nindo pero dai lamang nindo mamamaanan. 15 Huli ta an puso kan banwaan na ini nawaran na nin pakamati, asin paagi sa saindang mga talinga nagdadangog sinda na daing paghimati, asin pinipirong ninda an saindang mga mata, tanganing dai sinda nuarin man makahiling paagi sa mga mata ninda asin makadangog paagi sa mga talinga ninda saka makasabot kaiyan paagi sa mga puso ninda dangan magbakli asin paumayan ko sinda.’ 16 “Minsan siring, maugma kamo huli ta nakakahiling an saindong mga mata asin nakakadangog an saindong mga talinga. 17 Huli ta sinisigurado ko sa saindo, dakul na propeta asin matanos na tawo an nagmawot na mahiling an mga bagay na namamasdan nindo pero dai ninda iyan nahiling, saka nagmawot na madangog an mga bagay na nadadangog nindo pero dai ninda iyan nadangog. 18 “Ngunyan danguga nindo an ilustrasyon manungod sa tawong nagsabwag nin banhi. 19 Kun an siisay man nakakadangog kan tataramon manungod sa Kahadian pero dai iyan nasasabutan, an saro na maraot minaabot asin inaagaw an naisabwag sa saiyang puso; ini idtong nakasabwag sa gilid kan dalan. 20 Kun manungod sa nakasabwag sa magapong lugar, ini an saro na nakakadangog kan tataramon asin tulos na minaako kaiyan na may kagaya-gayahan. 21 Alagad, huli ta dai iyan nakagamot sa saiya, nagpapadagos siya nin halipot na panahon, asin pag-abot nin kasakitan o pagpersegir huli kan tataramon, tulos siyang nawawaran nin pagtubod diyan. 22 Kun manungod sa nakasabwag sa may matunok na mga tanom, ini an saro na nakakadangog kan tataramon, alagad an kahaditan kan sistemang ini nin mga bagay* saka an mapandayang kapangyarihan nin kayamanan minapuot kan tataramon, asin dai iyan nagigin mabunga. 23 Kun manungod sa nakasabwag sa marahay na daga, ini an saro na nakakadangog kan tataramon saka nakakasabot kaiyan, asin talagang namumunga, ining saro 100 an bunga, idtong saro 60, asin an saro pa 30.” 24 Nagsaysay siya nin saro pang ilustrasyon sa sainda, na nagsasabi: “An Kahadian kan kalangitan ikakaagid sa sarong tawo na nagsabwag nin marahay na banhi sa saiyang uma. 25 Mantang tururog an mga tawo, an saiyang kaiwal nag-abot asin nagsabwag man nin mga duot sa sinabwagan kan trigo dangan naghali. 26 Kan an trigo magsupang asin mamunga, naglataw man an mga duot. 27 Kaya an mga uripon kan kagharong nagdulok asin nagsabi sa saiya, ‘Kagurangnan, bakong nagsabwag ka nin marahay na banhi sa saimong uma? Kun siring, paano nangyaring igwa iyan nin mga duot?’ 28 Sinabi niya sa sainda, ‘Sarong kaiwal, sarong tawo, an guminibo kaini.’ Sinabi sa saiya kan mga uripon, ‘Kun siring, gusto mong magluwas kami asin garabuton iyan?’ 29 Sinabi niya, ‘Dai, ta tibaad sa paggabot nindo kan mga duot, magabot man nindo an mga trigo. 30 Pabayaing sabay na magtalubo an mga iyan sagkod sa aranihan, asin sa panahon na iyan, sasabihon ko sa mga paragapas: Tipunon nguna nindo an mga duot asin burugkuson iyan tanganing suluon; dangan tipunon nindo an trigo sa sakuyang kamalig.’” 31 Nagsaysay siya nin saro pang ilustrasyon sa sainda, na nagsasabi: “An Kahadian kan kalangitan nakakaagid sa sarong pisog nin mustasa na kinua nin sarong tawo asin itinanom sa saiyang daga. 32 Iyan sa katunayan an pinakasadit sa gabos na banhi, pero pag nagtalubo iyan, iyan an pinakadakula sa gabos na tanom na piggugulay asin nagigin sarong kahoy, kaya an mga gamgam sa kalangitan minadiyan asin nagigin istaran ninda an mga sanga kaiyan.” 33 Isinaysay niya sa sainda an saro pang ilustrasyon: “An Kahadian kan kalangitan nakakaagid sa lebadura na kinua nin sarong babayi asin isinalak sa tulong darakulang takad nin harina sagkod na nag-usbog an bilog na masa.” 34 An gabos na bagay na ini itinaram ni Jesus sa mga tawo paagi sa mga ilustrasyon. Sa katunayan, dai siya sa sainda nakikipag-ulay na mayo nin ilustrasyon, 35 tanganing mautob an itinaram paagi sa propeta na nagsabi: “Bubukahon ko an sakuyang nguso na may mga ilustrasyon; ipapahayag ko an mga bagay na nakatago puon pa sa pagkaestablisar.”* 36 Dangan pagkapahalia sa mga tawo, naglaog siya sa harong. An mga disipulo niya nagdulok sa saiya asin nagsabi: “Ipaliwanag mo sa samuya an ilustrasyon kan mga duot sa uma.” 37 Bilang simbag sinabi niya: “An parasabwag kan marahay na banhi iyo an Aki nin tawo; 38 an uma iyo an kinaban. Kun manungod sa marahay na banhi, ini an mga aki kan Kahadian, pero an mga duot iyo an mga aki kan saro na maraot, 39 asin an kaiwal na nagsabwag kan mga iyan iyo an Diyablo. An aranihan iyo an pagtatapos nin sarong sistema nin mga bagay,* asin an mga paragapas mga anghel. 40 Kaya, kun paanong an mga duot tinitipon asin sinusulo sa kalayo, magigin siring man kaiyan sa pagtatapos kan sistema nin mga bagay.* 41 Isusugo kan Aki nin tawo an saiyang mga anghel, asin hahalion ninda sa saiyang Kahadian an gabos na bagay na nagigin dahilan na magkasala an iba* saka hahalion man ninda diyan an mga tawong naggigibo nin karatan, 42 asin iaapon ninda sinda sa nagkakalayong hurno. Duman mangyayari an saindang pagtangis asin an pagragot kan saindang mga ngipon. 43 Sa panahon na iyan, an mga matanos masirang na siring kaliwanag kan aldaw sa Kahadian kan saindang Ama. An may talinga magdangog. 44 “An Kahadian kan kalangitan nakakaagid sa sarong kayamanan na nakatago sa daga, na nakua nin sarong tawo saka itinago niya giraray; asin huli sa saiyang kagaya-gayahan, naghali siya saka ipinabakal an gabos na pagsadiri niya asin binakal an dagang idto. 45 “Sa giraray an Kahadian kan kalangitan nakakaagid sa sarong nagbibiyaheng negosyante na naghahanap nin marahay na klaseng mga perlas. 46 Kan makakua siya nin sarong perlas na may dakulang halaga, naghali siya asin ipinabakal niya tulos an gabos na bagay na sadiri niya asin binakal iyan. 47 “Sa giraray an Kahadian kan kalangitan nakakaagid sa sarong hikot na ihinulog sa dagat asin nagtitipon nin gabos na klaseng sira. 48 Kan mapano iyan, binutong ninda iyan pasiring sa baybayon, asin pagkatukaw, tiniripon ninda sa mga lalagan an mga marahay na klase, alagad inapon ninda an mga dai puwedeng kakanon. 49 Arog kaiyan an mangyayari sa pagtatapos kan sistema nin mga bagay.* Isusugo an mga anghel asin isusuway ninda an mga maraot hali sa mga matanos 50 asin iaapon an mga iyan sa nagkakalayong hurno. Duman mangyayari an saindang pagtangis asin an pagragot kan saindang mga ngipon. 51 “Nasabutan nindo an buot sabihon kan gabos na bagay na ini?” Sinabi ninda sa saiya: “Iyo.” 52 Dangan sinabi niya sa sainda: “Kun siring kaiyan, an lambang paratukdo na natukduan manungod sa Kahadian kan kalangitan nakakaagid sa sarong tawo, an kagharong, na nagluluwas nin mga bagay na bago asin luma hali sa saiyang sarayan nin kayamanan.” 53 Pagkatapos na sabihon ni Jesus an mga ilustrasyon na ini, naghali siya duman. 54 Pag-abot niya sa sadiri niyang lugar, nagpuon siyang magtukdo sa sainda sa sinagoga ninda, kaya napangalas sindang marhay asin nagsarabi: “Sain nakua kan tawong ini an saiyang kadunungan asin an kapangyarihan na gumibo kan mga milagrong ini? 55 Bakong iyo ini su aki kan karpintero? Bakong an pangaran kan saiyang ina Maria, tapos an mga tugang niyang lalaki iyo si Santiago, si Jose, si Simon, saka si Judas? 56 Asin an mga tugang niyang babayi, bakong gabos sinda nakaistar sa lugar ta? Kaya paano siya nagkaigwa kan gabos na bagay na ini?” 57 Dahil kaiyan, habo nindang magtubod sa saiya. Alagad sinabi ni Jesus sa sainda: “An sarong propeta tinatawan nin onra sa gabos na lugar apuwera sa sadiri niyang banwa asin sa sadiri niyang harong.” 58 Asin dai siya naggibo duman nin dakul na milagro* huli sa saindang kawaran nin pagtubod.\n^ O “kan panahon na ini.” Hilingon an “Sistema nin mga bagay” sa Glosaryo.\n^ O posibleng “pagkaestablisar kan kinaban.”\n^ O “sarong panahon.” Hilingon an “Sistema nin mga bagay” sa Glosaryo.\n^ Sa literal, “gabos na bagay na nakakapasingkog.”\n^ Sa literal, “makapangyarihan na mga gibo.”


Pito na DEs kan DPW Hinokag ni Sec Mark Villar\nPigpunan na ni Secretary Mark Villar an pag-okag kan mga district engineers (DEs) kan Department of Public Works and Highways (DPWH) sa Bicol kasunod kan directiva ni Presidente Rodrigo Duterte na iimplementar na an pagbalasa sa mga DE bako lang digdi sa rehiyon cinco envez nationwide, alagad bako pa gabos.\nIni kasunod kan pigbuyagyag kan Presidential Anti-Corruption Commission (PACC) ki Duterte na nagkaperang mga opisyal kan ahencia an envuelto sa kurapsyon kasabwat an ibang mga congresista alagad mayong nakabale hale digdi sa Bicol.\nSa pinaluwas na Special Order na pirmado ni Villar petsado Enero 18, 2021 an mga inukag kinababalehan ninda DE Rebecca J. Roces hale sa Camarines Sur 3rd Engineering District madedestino na sa Masbate 3rd Engineering District, pigribayan siya ni DE Romeo D. Doloiras.\nSi DE Gemma Timbang sa 5th Engineering District na kan Camarines Sur nagribayan sinda nin distrito ni DE Nestor Gerimbao na destino na sa CamSur 4th Engineering District; si DE Rainero Zerda bagong DE kan Albay 1st Engineering District, nagribayan sinda nin distrito ni DE Simon Arias na destino na sa Masbate 2nd Engineering District.\nAfuera kan pagriribayan nin destino pig-designar man bilang OIC District Engr. Si Warren Azotea kan Albay 2nd Engineering District.\nDai palang nahahaloy nagkaperang mga DEs an inakusaran kan PACC na nakisabwatan sa may mga anomaliyang implementasyon kan proyecto sa infrastractura sa may katorceng congresista.\nSi Duterte, iyo an nag-anunciar kan mga pangaran kan mga congressmen alagad piglinaw na bako pang pusog an mga evidencia sa pigsumiter na report sa saiya kan PACC.\nDigdi na nag-orden si Duterte ki Villar na kaipuhan nang okagon an mga district engineers dawa si dai kabale sa pig-aakusaran sa isyu sa kurapsyon.\nAn mga lehislador tolos man nag-angal kan report kan PACC huli ta dai nag-agi sa due process.


BASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Griego Guarani Gujarati Haitian Creole Hapon Hiligaynon Hindi Hungarian Icelandic Igbo Iloko Indonesian Ingles Italiano Kannada Kazakh Kikuyu Kinyarwanda Kirghiz Kirundi Koreano Kwangali Lingala Lithuanian Luo Malagasy Malayalam Maltese Marathi Mongolian Myanmar Norwegian Nzema Polish Portuguese Pranses Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Tahitian Tamil Telugu Thai Tigrinya Tsonga Turkish Twi Ukrainian Urdu Vietnamese Xhosa Yoruba Zulu\nIsinaysay ni Waldo Moya\nTAON NIN PAGKAMUNDAG: 1978\nGINIKANAN NA NASYON: CHILE\nDATING GRABE KADAHAS\n: Nagdakula ako sa Santiago, an kabisera kan Chile, sa pagtaraid na ordinaryo na sana an droga, mga gang, asin krimen. Kan ako singko anyos, ginadan an sakong ama. Pagkatapos kaiyan, nakisaro an sakong ina sa sarong maisugon na lalaki. Pirmi niya kaming binubugbog. Sagkod ngunyan, dai ko malingawan an makulog na mga pangyayaring idto.\nMantang nagdadakula ako, nagin grabe ako kadahas huli sa negatibong mga impluwensiya. Nagdadangog ako nin musikang heavy-metal, nagpapangana sa pag-inom, asin kun minsan nagdodroga. Pirmi akong naiimbuwelto sa mga pakipagrambulan sa mga nagpapabakal nin droga, na nagkapirang beses nang naghinguwang gadanon ako. Sarong beses, may kalaban kaming gang na nagbayad nin sarong midbid na paragadan tanganing gadanon ako, pero nakadulag ako na may saro lang na saksak. Sa saro pang pangyayari, sarong grupo nin nagpapabakal nin droga an nagtutok nin badil sa payo ko asin nagpurbar na bitayon ako.\nKan 1996, namuot ako sa sarong babayi na an pangaran Carolina, asin kan 1998, ikinasal kami. Pagkamundag kan panganay ming aki, natakot ako ta tibaad sa pagigin arangguton ko, magin arog man ako kan sakong padrasto asin maltratuhon ko an pamilya ko. Kaya naghagad ako nin tabang sa sarong lokal na rehabilitation center. Tinawan ako duman nin medikal na pagbulong asin terapi, pero mayong nangyari. Padagos na nagin iriniton an payo ko dawa sa saradit na bagay; dai ko na makontrol an sadiri ko. Huli sa salang paghihinguwa na punduhon an pangungulog sa pamilya ko, pinurbaran kong maghugot. Marahay sana ta dai ako nadagusan.\nDakul na taon akong nagin ateista, pero gusto kong maniwala sa Diyos. Kaya may panahon na nakiasosyar ako sa relihiyon na evangelical. Kadungan kaiyan, nakikipag-adal man nin Bibliya an agom ko sa mga Saksi ni Jehova. Habo ko nanggad sa mga Saksi, asin dakul na beses ko sindang kinukurahawan nin bastos na mga tataramon. Pero pirmi sindang matuninong asin bako iyan an linalauman ko.\nSarong aldaw, ipinabasa sako ni Carolina an Salmo 83:18 sa sadiri kong Bibliya. Malinaw na sinasabi sa bersikulong iyan na Jehova an pangaran nin Diyos. Nabigla ako ta sa relihiyon ko, nakanuod ako dapit sa diyos, pero bako dapit ki Jehova. Sa kapinunan kan taon 2000, nagpuon man akong makipag-adal nin Bibliya sa mga Saksi.\nMantang nag-uuswag ako, naranga ako sa pakaaram na si Jehova mahihirakon asin mapagpatawad na Diyos. Halimbawa, sa Exodo 34:6, 7, ilinaladawan si Jehova sa Bibliya na ‘mahihirakon asin maugayon, haloy na maanggot, asin dakula sa karahayan asin sa katotoohan, na nagtatao nin pagkahirak sa rinibo-ribo, na nagpapatawad kan kalapasan, kan pagtumang, asin kan kasalan.’\nMinsan siring, bakong pasil na iaplikar an nanunudan ko. Inisip ko na dai ko na nuarin man makokontrol an pagigin arangguton ko. Sa kada pagkakataon na nadadaog ako kaiyan, mamumuton na pinapakusog ni Carolina an buot ko. Ipinapagirumdom niya sako na nahihiling ni Jehova an mga paghihinguwa ko. An saiyang suporta nagpakusog sako na padagos na maghinguwang paugmahon si Jehova, minsan ngani pagmati ko wara na akong pag-asa.\nSarong aldaw, ipinabasa sako kan nagtutukdo sako sa Bibliya na si Alejandro an Galacia 5:22, 23. * Sinasabi kaiyan na an bunga kan espiritu nin Diyos iyo an ‘pagkamuot, kaugmahan, katuninungan, pakatios, kabuutan, karahayan, kaimbudan, kahuyuan, saka pagpupugol sa sadiri.’ Ipinaliwanag ni Alejandro na an pagpatalubo ko kan mga kuwalidad na iyan dai nakadepende sa sadiri kong kusog kundi sa banal na espiritu nin Diyos. An katotoohan na iyan biyong nakapabago sa sakong punto de vista!\nDai nahaloy, nag-atender ako sa sarong dakulang kumbensiyon kan Mga Saksi ni Jehova. An pagkaareglado, kalinigan, asin pakikiiba-iba ninda na nahiling ko nakakumbinsir sako na nanumpungan ko na an tunay na relihiyon. (Juan 13:34, 35) Nabawtismuhan ako kan Pebrero 2001.\nBinago ako ni Jehova hali sa pagigin madahas pasiring sa pagigin mapagpatuninong na tawo. Garo hinawas niya ako sa pagkakalubog sa lamawan. Dakul na tawo an nauungis sako, asin dai ko sinda binabasol. Pero ngunyan, matuninong akong naglilingkod ki Jehova kaiba an sakong agom asin duwang aking lalaki.\nDai makapaniwala an sakong mga paryente asin dating mga amigo sa dakulaon na pagbabago ko. Bilang resulta, nagkapira sainda an nagpahiling nin interes na makanuod kan katotoohan sa Bibliya. Nagkapribilehiyo man akong tabangan an iba na mamidbid si Jehova. Nakakaugma nanggad na mahiling na binabago man kan katotoohan sa Bibliya an saindang buhay!\n^ par. 14 An Marahay na Bareta Biblia


Towing operator naghahanap impounding area, sabi kan PSO\nAn lugar nalang kan impounding area kan mga mabubutong na vehiculo na padagos magsisinutil sa traffic ordinance kan Ciudad nin Naga iyo na sana an nakakaabala nganing iimplementar na an towing ordinance. Ini afuera kan accreditation na nakatalaan aprobaran sa Sangguniang Panlungsod antes makapuon kan saindang operasyon an towing operator na hasa na sa saindang trabajo sa Metro Manila.\nSi Rene Gumba, jefe kan Public Safety Office (PSO) kan City Hall nagsabi na kabale sa pigpipilian na lugar iyo an barangay Pacol, na enot nang igwang napiling lugar sa Magarao, Camarines Sur alagad sinayumahan kan ciudad.\nAn ordinansa padreno si Consejal Joselito Del Rosario, pamayo kan Committee on Transportation na-aprobaran kan nakaaging 12th Sangguniang Panlungsod sa pamamayo kaidto ni Bise Alcalde Nelson Legacion bilang presiding officer.\nKan panahon ni Alcalde John Bongat nakatalaan na kuta nang iimplementar kan Agusto 1, 2018 alagad dai pa preparado an City Hall mientras na mayo pang nagpepresentar na towing operator asin dai pang lugar para sa impounding area nin mga vehiculos.\nOras igwa nang accreditation an towing operator asin preparado na kan saiyang impounding area puede nang iimplementar an ordinansa, sabi pa ni Consejal Del Rosario.\nSa ngonian an pig-iimplementar muna kan PSO iyo an well clamp ordinance sa commercial district 1 and 2 alagad an expanded well clamp ordinance isasabay na sa pagsikad kan towing ordinance.\nAn masinutil sa towing ordinance sa enot na pagbagla mamulta nin cantidad P500, sa ika-duwang pagsinutil P1,000 asin P1,500 sa ika-tolong veces na pagkakadakop.\nBase pa sa ordinansa an 60 por ciento sa makokolektang multa madalagan sa operator asin 40 por ciento sa City Hall.


Tabangan an Sadiri Asin Iba Paagi sa Tataramon nin Diyos | Pag-aadalan\nGikan sa Buot na Iprinesentar an Saindang Sadiri—Sa Mejico\nLubos na Makinabang sa Pagbasa kan Bibliya\nTabangan an Sadiri Asin an Iba Paagi sa Paggamit kan Tataramon nin Diyos\nISTORYA NIN BUHAY Limang Dekada nin Bilog na Panahon na Paglilingkod Harani sa Arctic Circle\n‘Siyertuhon an Urog na Mahalagang mga Bagay’\nAn Torrengbantayan—Pag-aadalan na Edisyon | Abril 2013\n‘Gabos na katugunan kan gabos na bagay ibinilang kong mga matanos.’—SAL. 119:128.\nPaano mo epektibong magagamit an Kasuratan kun nagtutukdo sa iba?\nAno an buot sabihon ni Pablo kan siya magtaram dapit sa ‘pagpakarhay’ kan mga bagay-bagay?\nPaano maninigong gibuhon kan mga elder asin magurang an pagdisiplina sa katanusan?\n1. Taano ta dapat na may lubos kitang kumpiyansa sa Tataramon nin Diyos?\nPAG ineebalwar kun baga an sarong tinutukduan sa Bibliya kuwalipikado nang makikabtang sa ministeryo sa langtad, hinahapot nin mga elder an saindang sadiri, ‘Ipinapahiling daw kan mga pananaram niya na siya nagtutubod na an Bibliya iyo an ipinasabong na Tataramon nin Diyos?’ * Para sa saro na nagmamawot na magin parahayag kan Kahadian—an totoo, para sa gabos na lingkod nin Diyos—an simbag dapat malinaw na iyo. Taano? An satong kumpiyansa sa Tataramon nin Diyos asin an kakayahan ta na gamiton iyan sa ministeryo makakatabang sa sato na tabangan an iba na mamidbid si Jehova asin magkamit nin kaligtasan.\n2. Taano ta maninigo kitang ‘magdanay sa mga bagay na satong nanudan’?\n2 Idinuon ni apostol Pablo an importansiya kan Tataramon nin Diyos kan siya magsurat ki Timoteo: ‘Magdanay ka diyan sa mga bagay na saimong nanudan asin napatunayan.’ An ‘mga bagay’ na sinambit ni Pablo iyo an mga katotoohan sa Bibliya na nagpahiro ki Timoteo na magtubod sa maugmang bareta. Arog man kaiyan an nagin epekto sa sato ngunyan kan mga katotoohan na ini, asin padagos kitang tinatabangan kaiyan na magdanay na ‘madunong manungod sa kaligtasan.’ (2 Tim. 3:14, 15) Parati tang ginagamit an sunod na sinabi ni Pablo tanganing ipahiling sa iba na an Bibliya hali sa Diyos, pero puwede kitang urog na makinabang personalmente sa mga tataramon na iyan na nasa 2 Timoteo 3:16. (Basahon.) Pag-ulayan ta nin mas detalyado an bersikulong iyan. Sa paggibo kaiyan, mapapakusog an satong kumpiyansa na an gabos na katukduan ni Jehova “matanos.”—Sal. 119:128.\n‘KAPAKIPAKINABANG SA PAGTUKDO’\n3-5. (a) Ano an reaksiyon nin dakul na tawo sa pahayag ni Pedro kan Pentecostes, asin taano? (b) Taano ta dakul sa Tesalonica an nag-ako kan katotoohan? (c) Ano an tibaad makapahanga sa mga tawo ngunyan dapit sa satong ministeryo?\n3 Sinabi ni Jesus sa nasyon nin Israel: ‘Papadarahan ko kamo nin mga propeta, nin mga tawong madunong asin nin mga paratukdo.’ (Mat. 23:34, BPV) * Si Jesus nagtataram manungod sa saiyang mga disipulo, na tinukduan niya na gamiton an Kasuratan sa saindang ministeryo. Kan Pentecostes 33 C.E., an saro sa “mga paratukdo” na ini, si apostol Pedro, nagtao nin pahayag sa dakul na nagkakatiripon sa Jerusalem kun sain nagkutar siya nin nagkapirang teksto sa Hebreong Kasuratan. Kan madangog an paliwanag ni Pedro sa mga tataramon na iyan, dakul na nagdadangog an “nagkarulugad sa puso.” Nagsurulsol sinda sa nagibo nindang mga kasalan. Mga tulong ribo sa sainda an naghagad kan kapatawadan nin Diyos asin nagin Kristiyano.—Gui. 2:37-41.\n4 An saro pang paratukdo, si apostol Pablo, naghulit kan maugmang bareta sa hararayong lugar sa luwas kan Jerusalem. Halimbawa, sa siyudad nin Tesalonica sa Macedonia, nagpatotoo siya sa mga nagsasamba na yaon sa sinagoga. Sa laog nin tulong Sabbath, si Pablo nangatanusan o ‘nakipag-ulay sainda hali sa mga kasuratan, na binubuksan asin isinasaysay na kaipuhan na an Cristo magtios asin mabuhay liwat sa mga gadan.’ An resulta? ‘An nagkapira sa sainda [mga Judio] napauyon,’ o nagturubod, siring man an ‘dakulang kadaklan nin mga Griego.’—Gui. 17:1-4.\n5 Dakul an napapahanga sa paggamit nin Bibliya kan mga lingkod nin Diyos ngunyan. Pagkatapos na madangog nin sarong lalaking kagharong sa Switzerland an pagbasa nin teksto kan saro tang sister, hinapot niya ini: “Ano an relihiyon mo?” An sister nagsimbag: “Ako saka an kaiba ko mga Saksi ni Jehova.” An lalaki nagsabi: “Dapat palan aram ko na. Apuwera sa mga Saksi ni Jehova, siisay pa man an madigdi sa harong tanganing magbasa kan Bibliya?”\n6, 7. (a) Paano magagamit na marhay an Bibliya kan mga nagtutukdo sa kongregasyon? (b) Taano ta mahalagang marhay sa pagkondukta nin pag-adal sa Bibliya an epektibong paggamit kan Kasuratan?\n6 Paano ta mas lubos na magagamit an Bibliya sa satong pagtutukdo? Kun may pribilehiyo kang magtukdo sa kongregasyon, gumamit nin espesipikong mga teksto sa Bibliya. Imbes na sabihon na sana an sinasabi kan importanteng mga teksto o basahon iyan sa imprentadong papel o elektronikong gadget, bukasan an Bibliya asin diyan magbasa, asin dagkahon an mga nagdadangog na iyan man an gibuhon. Siring man, magtao nin panahon na iaplikar an mga teksto sa paaging makakatabang sa mga nagdadangog na urog na rumani ki Jehova. Imbes na maggamit nin komplikadong mga ilustrasyon asin eksperyensiya para sana magpangisi, gamiton an panahon tanganing ipaliwanag an Tataramon nin Diyos.\n7 Ano an kaipuhan tang isaisip pirmi mantang nagkokondukta nin pag-adal sa Bibliya? Sa paggamit ta kan Kristiyanong mga publikasyon, mag-ingat na dai malampasan an mga teksto sa Bibliya. Maninigo tang dagkahon an tinutukduan sa Bibliya na basahon an sitadong mga teksto asin tabangan siya na masabutan iyan. Paano? Likayan an haralabang paliwanag na garo baga nagtatao nin diskurso, imbes dagkahon an tinutukduan na sabihon an nasa buot niya. Puwede kitang magpalataw nin pinag-isipan na marhay na mga hapot na matabang sa saiya na makaabot sa tamang mga kongklusyon imbes na sabihon sa saiya kun ano an tutubudon o kun paano mahiro. *\n‘KAPAKIPAKINABANG SA PAGSAGWI’\n8. Anong panglaog na pakikipaglaban an inatubang ni Pablo?\n8 Parati tang minamansay na an ‘pagsagwi’ sarong responsabilidad na ginigibo kan Kristiyanong mga elder. Iyo, responsabilidad ninda na ‘sagwion an mga nagkakasala.’ (1 Tim. 5:20; Tito 1:13) Pero mahalaga man na sagwion ta an satong sadiri. Si Pablo sarong arugan na Kristiyano na igwa nin malinig na konsensiya. (2 Tim. 1:3) Dawa siring, siya nagsurat: ‘Ako nakakahiling nin lain na katugunan sa mga kabtang nin sakong hawak, na minatumang kan katugunan nin sakong pag-isip asin minadara sako sa pagkabihag sa irarom kan katugunan nin kasalan.’ Kun pag-aadalan ta an konteksto kaiyan, mas masasabutan ta kun anong pakikipaglaban an kinaipuhan na gibuhon ni Pablo tanganing makontrol an pagigin makasalan niya.—Basahon an Roma 7:21-25.\n9, 10. (a) Anong mga kaluyahan an posibleng pinaglabanan ni Pablo? (b) Ano an posibleng marhay na ginibo ni Pablo tanganing malabanan niya an kasalan?\n9 Anong mga kaluyahan an pinagmaigutan ni Pablo na mapangganahan? Dawa ngani dai niya inespesipiko an mga iyan, talagang nagsurat siya ki Timoteo na siya nagin “parapakaraot.” (1 Tim. 1:13) Bago siya nakumbertir, maringison si Pablo sa mga Kristiyano. Manungod sa saiyang sabuot sa mga parasunod ni Cristo, siya nagtuga na ‘naanggot siya nin makuri tumang sainda.’ (Gui. 26:11) Nanudan ni Pablo na kontrolon an saiyang kaanggotan, alagad siyertong kinaipuhan niyang pagmaigutan na kontrolon kun minsan an saiyang namamatian asin pananaram. (Gui. 15:36-39) Ano an nakatabang sa saiya na magibo iyan?\n10 Sa surat ni Pablo sa mga Kristiyano sa Corinto, ilinadawan niya an ginamit niyang pamamaagi tanganing sagwion an sadiri. (Basahon an 1 Corinto 9:26, 27.) Sa espirituwal na sentido, pinunteriya niya nin mga suntok an saiyang mga kaluyahan. Posibleng marhay na naghanap siya nin mga konseho sa Kasuratan, nag-arang ki Jehova na tabangan siyang ikaaplikar iyan, asin nagmaigot na masunod iyan. * Makikinabang kita sa halimbawa niya huling, arog niya, nakikipaglaban man kita sa satong bakong perpektong mga tendensiya.\n11. Paano ta padagos na ‘mababalo’ an satong sadiri tanganing mahiling kun baga kita naglalakaw sa dalan nin katotoohan?\n11 Dapat na nungka kitang magin kampante sa satong pagsamba. Imbes, kaipuhan na padagos tang ‘baluon’ an satong sadiri tanganing masigurado na kita naglalakaw talaga sa dalan nin katotoohan. (2 Cor. 13:5) Kun binabasa an mga teksto na arog baga kan Colosas 3:5-10, puwede tang haputon an sadiri: ‘Pinagmamaigutan ko daw na gadanon an sakong makasalan na tendensiya o nangluluya na ako sa moral? Sa paggamit kan Internet, kun may magluwas na imoral na Web site, tulos ko daw na sinasara iyan, o naghahanap daw ako nin mga site na bakong maninigo?’ An pag-aplikar kan konseho kan Tataramon nin Diyos nin siring kapersonal matabang sa sato na “magpuka asin danay na magin malinaw an isip.”—1 Tes. 5:6-8, BPV.\n‘KAPAKIPAKINABANG SA PAGPAKARHAY’\n12, 13. (a) Ano an maninigong pasuhan ta sa ‘pagpakarhay’ kan mga bagay-bagay, asin paano ta maaarog an halimbawa ni Jesus sa paggibo kaiyan? (b) Anong klaseng pananaram an dapat tang likayan kun may nahiling kita sa iba na kaipuhan niyang ‘pakarhayon’?\n12 An termino sa Griego na trinadusir na ‘pagpakarhay’ nangangahulugan na “gibuhon na magin marahay, itanos, ibalik sa tama asin matanos na kamugtakan.” Kun minsan, kaipuhan tang gumibo nin lakdang tanganing mapakarhay an dai ta pagkasinabutan sa iba huli sa satong sinabi o ginibo. Halimbawa, an mga Judiong lider nin relihiyon nagreklamo na si Jesus mabuot sa “mga parasingil nin buhis saka mga parakasala.” Si Jesus suminimbag: ‘An tawong mayong hilang dai nangangaipo nin doktor. Isip-isipa daw nindo kun ano an kahulugan kaini, “Pagkahirak an mawot ko, bakong atang.”’ (Mat. 9:11-13, BPV) Mapasensiya asin may kabuutan niyang ipinaliwanag sa gabos an tataramon nin Diyos. Huli kaini, si Jehova namidbid kan mga mapakumbaba bilang Diyos na ‘mahihirakon asin maugayon, haloy maanggot asin dakula sa karahayan asin sa katotoohan.’ (Ex. 34:6) Huli sa paghihinguwa kan Aki nin Diyos na ‘pakarhayon’ an mga bagay-bagay, dakul an nagturubod sa maugmang bareta.\n13 Tinutukduan kita kan halimbawa ni Jesus kun paano ta maninigong tabangan an iba. An saro na naiiritar tibaad biglang magtaram, ‘May sarong bagay saimo na gusto kong pakarhayon mo.’ Pero an siring na paagi bakong kauyon kan sinasabi sa 2 Timoteo 3:16. An ‘gabos na Kasuratan’ dai nag-aawtorisar sa sato na taraman nin paanggot an iba. Arog kan mga saksak nin espada, an malanit na pagkritika parating nagtatao nin grabeng kulog asin bihirang magtao nin ano man na pakinabang.—Tal. 12:18.\n14-16. (a) Paano puwedeng ‘pakarhayon’ kan mga elder an mga bagay-bagay sa paaging makakatabang sa iba na maresolberan an saindang mga problema? (b) Taano ta mahalagang marhay sa pagpadakula nin mga aki an maka-Kasuratan na paagi nin ‘pagpakarhay’ kan mga bagay-bagay?\n14 Kun siring, paano kita magigin mapasensiya asin mabuot sa ‘pagpakarhay’ kan mga bagay-bagay? Ipamugtak na sarong mag-agom an nagpatabang sa sarong Kristiyanong elder tanganing matapos na an parating pagdidiskutiran ninda. Ano an gigibuhon kan elder? Mayo siyang kakampihan, asin puwede siyang makipangatanusan sa sainda base sa mga prinsipyo sa Bibliya, na tibaad ginagamit an kapitulo 3 kan librong An Sekreto sa Kaogmahan nin Pamilya. Mantang pinapanginutan kan elder an pag-urulay, puwedeng mapag-isip-isip kan mag-agom kun anong konseho an maninigo nindang iaplikar nin mas lubos bilang indibidwal. Paghaloy-haloy, kukumustahon sinda kan elder asin matao nin urog pang tabang kun kaipuhan.\n15 Paano puwedeng ‘pakarhayon’ kan mga magurang an mga bagay-bagay sa paaging mapapakusog sa espirituwal an saindang mga aki? Imahinaron na gusto mong tabangan an saimong aking daragita na likayan an kuwestiyunableng kairiba. Inot, maninigo na aramon mo nguna kun ano talaga an situwasyon. Dangan kun igwa nin dahilan na mahadit, puwede mo siyang kaulayon, na tibaad ginagamit an mga punto sa Questions Young People Ask—Answers That Work, Volume 2. Sa masurunod na aldaw, puwede kang magtao nin dagdag na panahon para sa saiya. Puwede mo man maaraman an saiyang sabuot mantang siya naglilingkod sa langtad o kaiba kan pamilya sa pag-aling-aling. Kun ika magigin mapasensiya asin mabuot, mamamatian kan saimong aking daragita an saimong mamumuton na interes. Posibleng marhay na mapapahiro siya na iaplikar an saimong konseho asin likayan an kapahapahamak na desisyon sa saiyang buhay.\nPaagi sa may kabuutan na paggamit kan Bibliya tanganing ‘pakarhayon’ an mga bagay-bagay, natatabangan kan mga magurang an saindang mga aki na malikayan an grabeng kamunduan (Hilingon an parapo 15)\n16 Sa arog man kaiyan na mapasensiya asin mabuot na paagi, mapaparigon ta an mga nahahadit sa saindang salud, mga nagmumundo huling nawaran nin trabaho, o mga nariribong dapit sa partikular na mga katukduan sa Kasuratan. An paggamit kan Tataramon nin Diyos tanganing ‘pakarhayon’ an mga bagay-bagay nagtatao nin dakulang mga pakinabang sa banwaan ni Jehova.\n‘KAPAKIPAKINABANG SA PAGPATUOD SA KATANUSAN’\n17. Taano ta maninigo tang akuon nin may pagpapasalamat an disiplina?\n17 ‘An gabos na padusa [“disiplina,” NW] ngunyan garo bakong nakakaugma kundi nakakamundo.’ Alagad, ‘minatao iyan nin bungang matoninong sa mga nagpatuod diyan, an bunga nin katanusan.’ (Heb. 12:11) An kadaklan na adultong Kristiyano minauyon na nakatabang sa sainda an disiplinang inako ninda sa saindang Saksing mga magurang. Asin an pag-ako nin disiplina hali ki Jehova, na itinatao kan Kristiyanong mga elder, nagpapadanay sa sato sa dalan pasiring sa buhay.—Tal. 4:13.\n18, 19. (a) Taano ta mahalagang marhay sa ‘pagpatuod [o, pagdisiplina] sa katanusan’ an konseho na nasa Talinhaga 18:13? (b) Kun an mga elder nagpapahiling nin kahuyuan asin pagkamuot sa pagtratar sa mga nagkasala, ano sa parati an resulta?\n18 Kaipuhan an paghihinguwa tanganing makatao nin epektibong disiplina. Sinabihan ni Jehova an mga Kristiyano na itao iyan nin may ‘katanusan.’ (2 Tim. 3:16) Kaya, maninigo na gamiton ta an mga prinsipyo sa Bibliya bilang satong giya. An saro diyan iyo an yaon sa Talinhaga 18:13: ‘An minasimbag nin tataramon bago maghinanyog, kamangmangan asin kasusupgan saiya.’ Kaya, kun kaipuhan kan mga elder na kaulayon an saro na inaakusaran nin magabat na pagkakasala, kaipuhan na maingat nindang imbestigaran an bagay na iyan tanganing maaraman an gabos na detalye. (Deut. 13:14) Pagkatapos na magibo iyan, saka sana sinda makakatao nin disiplina ‘sa katanusan.’\n19 Apuwera diyan, an Tataramon nin Diyos nagtatao nin instruksiyon sa mga elder na itanos an iba nin may ‘kahuyuan.’ (Basahon an 2 Timoteo 2:24-26.) Totoo, an saro tibaad nagtao nin katuyawan ki Jehova saka nakadanyar sa mga inosente. Pero kun an sarong elder maaanggot mantang nagtatao nin konseho, dai niya matatabangan an indibiduwal na iyan. Pero kun inaarog kan mga elder ‘an kabuutan nin Diyos,’ posibleng mapahiro ninda na magsulsol an saro na nagkasala.—Roma 2:4.\n20. Anong mga prinsipyo an maninigong iaplikar kan mga magurang sa pagdisiplina sa saindang mga aki?\n20 Sa pagpadakula sa mga aki ‘sa disiplina asin katukduan’ ni Jehova, dapat na iaplikar kan mga magurang an mga prinsipyo sa Bibliya. (Efe. 6:4, BPV) Maninigong likayan kan ama na tawan nin padusa an saiyang aki base sa sinabi nin saro sanang lado dapit sa paggawi kaini. Asin an kaanggutan na may kadahasan mayo nin lugar sa Kristiyanong pamilya. Si Jehova ‘pano nin pagkahirak asin mabuot,’ kaya an mga may responsabilidad sa pagdisiplina sa mga aki maninigong magmaigot na magpahiling kan siring na mamumuton na mga kuwalidad.—Sant. 5:11.\nMAHALAGANG MARHAY NA REGALO NI JEHOVA SA SATO\n21, 22. Anong pananaram sa Salmo 119:97-104 an pinakanaglaladawan kan saimong sabuot dapit sa Tataramon ni Jehova?\n21 Ihinayag nin sarong diyosnon na lalaki kaidto kun taano ta namutan niya an ley ni Jehova. (Basahon an Salmo 119:97-104.) Paagi sa pag-adal kaiyan, nagkaigwa siya nin kadunungan, pakarurop, asin pakasabot. An pagsunod sa konseho kaiyan nakatabang sa saiya na malikayan an salang mga dalan na nagtao nin kamunduan sa iba. Para sa saiya, an pag-adal kan Kasuratan nakakaugma asin nakakakontento. Determinado siyang sunudon an Diyos na an mga instruksiyon nagtao sa saiya nin kadakul na bentaha sa saiyang buhay.\n22 Pinapahalagahan mo daw an ‘gabos na Kasuratan’? Paagi kaiyan, napapakusog mo an saimong pagtubod na uutubon nin Diyos an saiyang katuyuhan. An ipinasabong na konseho kaiyan nagpoprotektar sa saimo sa nakakagadan na mga epekto nin kasalan. Asin paagi sa mahusay na pagpaliwanag kaiyan, matatabangan mo an iba na lumakaw sa dalan pasiring sa buhay asin magdanay diyan. Lugod na gamiton ta nin lubos an ‘gabos na Kasuratan’ mantang pinaglilingkudan ta an satong Diyos na madunong sa gabos asin mamumuton, si Jehova.\n^ par. 1 Hilingon an Organisado sa Paggibo kan Kabotan ni Jehova, pahina 79.\n^ par. 3 An Marahay na Bareta Biblia (Bikol Popular Version)\n^ par. 7 Sa pagtutukdo ni Jesus, parati siyang naghahapot: ‘Ano an paghuna nindo?’ Dangan naghahalat siya nin simbag.—Mat. 18:12; 21:28; 22:42.\n^ par. 10 An mga surat ni Pablo igwa nin dakul na pamparigon sa buot tanganing mapangganahan an makasalan na mga tendensiya. (Roma 6:12; Gal. 5:16-18) Rasonableng isipon na inaplikar niya mismo an konsehong itinao niya sa iba.—Roma 2:21.\nAN TORRENGBANTAYAN—PAG-AADALAN NA EDISYON Abril 2013


Cong. Garbin kan Ako Bicol partylist, nagpasalamat sa IATF makalihis na dangogon an saindang suhestyon sa motorcycle barrier - SORSOGON NEWS ONLINE\nHome Feature News Cong. Garbin kan Ako Bicol partylist, nagpasalamat sa IATF makalihis na dangogon an saindang suhestyon sa motorcycle barrier\nCong. Garbin kan Ako Bicol partylist, nagpasalamat sa IATF makalihis na dangogon an saindang suhestyon sa motorcycle barrier\nNaogma asin nagpasalamat si Ako Bicol Partylist Rep. Alfredo "Pido" Garbin Jr. sa ipinaluwas na desisyon o kaya orden kan\nNational IATF manungod sa dai na paggamit nin motorcycle barrier para sa mga rider na nasa sarong harong man sana nag-iistar.\nSegun kay Garbin nagpapasalamat siya sa IATF na napahonrahan an bagay na ini na haloy niya namang ipinagbubusol sa rason na dai man daw kinakaipohan na nin barrier kun an mag-agom o kaya mag-ilusyon, nag-iistar man sana sa sarong harong.\nIlinadawan pa ni Cong. Garbin na dakulang enhancement asin improvement an kaisipan o meentalidad na ini kan IATF dahil sa makakagian asin makakatabang ini sa publiko.\nSegun saiya, kinakaipohan man giraray magsunod sa magkakanigong health standards sa motor siring kan pagsulog nin face mask asin full-face helmet.\nAlagad, aminado si Garbin na nagresulta sa pagkalibong kan nagkapira kun nata mas nagin turos an anunsyo kan IATF na tulos na matugutan sa mga lugar na nasa irarom nin GCQ an siring na polisiya kumpara sa mga nasa MGCQ./ (DZGB News Online)\nCong. Garbin kan Ako Bicol partylist, nagpasalamat sa IATF makalihis na dangogon an saindang suhestyon sa motorcycle barrier Reviewed by Sorsogon-News on 3:59 PM Rating: 5


PAGPAPUNDO KAN STL SA CAMARINES SUR: P7.41B nawarang ingreso sa gobierno, sabi kan PCSO\nNag-aabot na sa P7.41 bilyon an nawarang ingreso para sa Philippine Charity Sweeptakes Office (PCSO), mga lokal na gobierno asin sa Philippine National Police (PNP) puon na mapundo an operasyon kan Small Town Lottery (STL) sa Camarines Sur kan Febrero 8 hasta ngonian na Febrero 22 o sa laog pa sana nin quince diyas.\nAn Evenchance Gaming Corporation na iyo an nagpapadalagan kan STL sa provincia nagplantiar na nin motion for reconsideration sa junta kan PSCO central office matapos cancelaron an saindang permit asin naghahalat pa kan pinal na desisyon.\nAn cuentada base sa tinataong kahirasan na cantidad P494 milyon aroaldaw para sa PCSO, LGUs asin Philippine National Police.\nAn sanga kan PCSO sa Ciudad nin Naga igwang P400 milyon na alokasyon aroaldaw para sa saindang flagship project sa mga naghahagad nin medical assistance sa saindang opisina na an nakikinabang bako lang pobreng residentes kan ciudad envez hali pa mga banwaan kan CamSur.\nAlagad an PCSO digdi nagpapadagos man giraray kan saindang pagtao nin asistencia finansyal na an mga benipisyaryo iyo an tios na familia na may mga pasyente sa hospital.\nIni an mga pahayag sa Bicol Mail ni Branch Manager Jobeth Ramos kan PCSO sa Ciudad nin Naga matapos magdesisyon an Evenchance na magpundo na muna kan saindang operasyon dawa na ngani mayo pang ‘’finality’’ an board resolution kan PCSO central office sa pagpapundo kan operasyon kan sinambit na juego.\nKan Febrero 8 iyo an ginibong pagdakop kan Pili Municipal Police Station sa Pili, Camarines Sur kan 23 na empleados kan Evenchance kaayon an duwang empleados kan PCSO asin pagkumfiscar kan mga ginagamit sa pagbola kan STL huli sa directiva kan Capitolyo Provincial asin kan PNP Provincial Office kasunod kan pigsasabing board resolution sa pagpapundo kan STL digdi sa provincia.\nAn aksyon kan junta sa opisina central kan PCSO huli kan dai nagsusunod sa contrata an Evenchance na dapat magbayad nin P61 milyon pesos cada bulan para sa saindang obligasyon na inaapod na presumptive monthly retail receipt (PMRR) envez nag-aabot sana sa 60 por ciento an saindang tinataong remiso o nagcacantidad sana nin P36.6 milyon.\nSi Congresista LRay Villafuerte kan segundo distrito kan Camarines Sur iyo an nagcuestion sa congreso sa padagos na dai pagsunod kan Evenchance sa itatao sa gobierno kan tamang PMRR.\nAfuera pa kaini, nagrereclamo an mga alcalde sa CamSur huli kan kawaran respeto sa mga lokal na gobierno sa pagsinutil na magkua nin business permit, nagiging prontera pa sa ilegal na sugal na jueteng an STL, kawaran nin IDs kan mga empleado na nagpapataya aroaldaw.\nSa 89 operasyon kan STL sa manlaen-laen na rehiyon, digdi sana sa provincia nagkakaigwa nin mga reclamo na dagos nang pinapundo kan PSCO board.\nKun magkaigwa na nin pinal na desisyon contra sa Evenchance an PCSO mahanap nin ibang korporasyon nganing magpadagos an operasyon kan STL digdi, sabi pa.


Home / Camarines Sur / Health / News / Pamplona / LGU Pamplona, may EO para labanan an coronavirus\nLGU Pamplona, may EO para labanan an coronavirus\nBicol Standard Newspaper Saturday, March 14, 2020 Camarines Sur, Health, News, Pamplona\nPAMPLONA, CSur (Bicol Standard) -- An lokal na gobierno kan banwaan na ini nagpaluwas nin Executive Order na iyo an magiging guia sa mga aktibidad asin tiripon kan mga tao sa saindang lugar. Ini may relasyon sa pag kanayap kan helang na COVID 19, na pig aadaman na dai na makaolakit sa mga habitantes kan lugar.\nPinirmahan an Executive Order No. 11 ni Acting Mayor Ronaldo Franco, na kun saen malinaw na pig boboot na an arin man na okasyon na labing 200 na tawo an nagpaparticipar, considerado na ining "large crowd", na kun pwede ibitaran na an siring na tiripon.\nAn banwaan na ini igwa nin 17ng barangays na kaipohan an maigot na pag monitor kan mga darakulang tiripon nin mga tao, para maibitaran an remalaso, arog kan posibleng pag olakit kan helang.\nSabi ni Acting Mayor Franco, bastang labing 200 an participante sa pag tiripon, kaipohan nang paisihon an mga awtoridad, orog an health authorities, asin informaran an opisina kan alkalde kan bwnaan.\nMientrastanto, kabale sa pasabot kan hefe ejecutibo kan banwaan iyo an recomendasyon na cancelaron na ngona an mga mass gatherings digdi, sagkod na nagdadanay pa an problema sa coronavirus disease.\nSiring man, kun talagang dai ma-iibitaran na magpatipon nin darakulang grupo nin tawo, dapat seguradohon na sunodon an protocol na pig iimplementar kan Departamento de Salud (DOH) sa Bicol.\nLGU Pamplona, may EO para labanan an coronavirus Reviewed by Bicol Standard Newspaper on Saturday, March 14, 2020 Rating: 5


ANIMAL CHECKPOINT. Dai man narerealisar an pigsasabing 24/7 na pigbugtak na check point contra ASF kan ibang LGUs sa Camarines Sur. Sa walang retrato sa brgy. San Felipe, Ciudad nin Naga na inaagihan nin mga vehiculo hali sa Bombon, Magarao asin Calabanga dai man naheheling an nagbabantay asin sa toong retrato sa Baras, Canaman, CamSur parejo man an reparo kan publiko. (dpa)\nNasa ‘’red alert’’ an Provincial Disaster Risk Reduction Management Council (PDRRMC) kan Camarines Sur sagcod na nagwarak nin mga animal check point sa manlaen-laen banwaan na exit asin entrance point asin lockeddown sa mga banwaan na apektado kan African swine fever (ASF) asin maabot na sa 800 na mga ataman nin orig an pinag-depopulate.\nSi Gobernador Migz Villafuerte pinangenotan an Command Center kan PDRRMC katuwang na an Departamento de Agricultura, National Meat Inspection Service, PNP, Phil Army, Kabalikat Civicom, BFP asin an mga task force sa mga lokal na gobierno.\nAn mga banwaan na apektado kan ASF iyo an Bombon, Calabanga, asin Magarao alagad mantang igwa nang pig-osip na nagadan na ataman na hayop sa Canaman alagad nagkua nang sample asin pighahalat an resulta kan Bureau of Animal industry laboratory sa Ciudad nin Quezon.\nSinabi ni Emily Bordado, opisyal na parataram kan DA Bicol sa banwaan nin Bombo na digdi naggikan an enot na caso sa ASF igwa nang 732 na payo nin orig an pig-depopulate mantang sa Calabanga, CamSur sinabi ni Alcalde Eduardo Severo maabot na sa cuarenta an nagkagaradan alagad segun sa DA igwa pa sindang target na sangatos na payo na ipapasa-irarum sa depopulation alagad sa lugar sana kan ground zero kan 1 kilometer radius.\nAn depopulation ginigibo sa paagi nin pagkuryente asin ginigibo kun banggui nganing mayong paradalan na residentes kan barangay para dai na maglakop an virus.\nPOSIBLENG MAGDECLARA NIN STATE OF CALAMITY\nDai hinahali an posibilidad na puedeng magdeclara nin state of calamity an Capitolyo Provincial kasunod kan kumfirmasyon na tolo nang mga banwaan sa Camarines Sur an nagpositivo na sa ASF an mga atamang na orig alagad pigbandera muna sa ‘red alert’.\nSa entrevista kan Bicol Mail sa paagi nin telepono ki Regional Executive Director Rodel Tornilla kan DA Bicol sa paagi nin telepono sinabi kaini na dai ninda hinahali na puedeng magdeclara an LGU Camarines Sur nin state of calamity.\nAlagad dai na nakahalat an LGU Calabanga, CSur nagdeclara na nin state of calamity matapos maabot na sa cuarentang orig an nagkakagaradan sa tolong mga barangay huli sa ASF.\nKinumfirmar ni Tornilla na nagpuon sa sadit na banwaan kan Bombon an ASF, dai nahaloy nagbalyo sa Calabanga asin Magarao, gabos sakop kan tercer distrito kan Camarines Sur.\nApesar kan ginibong locked down sa pagtransportar kan buhay asin karning orig maging process meat alagad naglalakop na sa pagtaraig na banwaan.\nAn Regional Quick Response Team (RQRT) for Animal Disease and Emergencies tolos man nag-aksyon katuwang an National Meat Inspection Service (NMIS) na pinamamayohan ni Dr. Alex Templonuevo.\nAn DA Bicol asin an NMIS sa Bicol nagkua nin mga sample sa mga orig asin dinadara sa Bureau of Animal and Industry laboratory sa Ciudad nin Quezon asin sa resulta anas nagpositivo sa ASF.\nPig-iimplementar na kan DA an depopulation sa mga ataman na hayop na yaon sa laog kan ‘’1-7-10’’ radius control protocol asin si isasakripresyong ataman na hayop babayadan nin P5,000 cada payo alagad sagcod sana sinda sa maximum na veinte cada paraoma asin dugang na P3,000 hali sa LGU CamSur.\nSa pinaapod na press conference kan nakaaging semana kan opisina rehiyonal kan DA na kabali sa nag-atubang si Gobernador Migz Villafuerte nag-asegurar nin tabang finansyal asin nagtagama nin tig-a tres mil pesos cada payo na iyo an saindang fofondohan para sa 300 sanang payo.\nAlagad sinabi ni Gob Migz na hahalaton ninda an recomendasyon ni Director Tornilla kun dapat nang magdeclara nin state of calamity nganing madagdagan an fondo.\nAn PDRRMC kan Camarines Sur iyo na ngonian an nakatutok sa problema nganing makontrol an paglakop kan ASF.\nNangapudan man an DA asin NMIS sa namamanuan na magcooperar sa paglaban kan gobierno ASF nganing dai na ini magparalakop. Sa imbestigasyon kan NMIS igwang nakalusot na process food sa Camarines Sur hali sa provincia kan Bulacan asin Pampanga na pighalian kan ASF. (dpa)


Juan 18 | Bibliya Online | New World Translation\nTrinaydor ni Judas si Jesus (1-9)\nGuminamit nin espada si Pedro (10, 11)\nDinara si Jesus ki Annas (12-14)\nInot na pagnigar ni Pedro (15-18)\nSi Jesus sa atubangan ni Annas (19-24)\nIkaduwa asin ikatulong pagnigar ni Pedro (25-27)\n“An sakuyang Kahadian bakong kabtang kan kinaban na ini” (36)\n18 Pagkasabi niya kan mga bagay na ini, nagluwas si Jesus kaiba an mga disipulo niya asin nagpasiring sinda sa balyo kan Kababan nin Kidron sa sarong lugar na may hardin, asin naglaog sinda kan mga disipulo niya sa hardin. 2 Aram man kan traydor na si Judas an lugar, huli ta parating tinatagbo duman ni Jesus an mga disipulo niya. 3 Kaya inibanan ni Judas an grupo nin mga suldados saka an mga guwardiyang isinugo kan mga panginot na saserdote asin kan mga Fariseo asin nagduman sinda na may darang mga karaba asin ilawan saka mga armas. 4 Dahil aram na ni Jesus an gabos na mangyayari sa saiya, hinampang niya sinda asin sinabi sa sainda: “Siisay an pighahanap nindo?” 5 Suminimbag sinda sa saiya: “Si Jesus na Nazareno.” Sinabi niya sa sainda: “Ako siya.” An traydor na si Judas nakatindog man duman kaiba ninda. 6 Alagad, kan sabihon ni Jesus sa sainda, “Ako siya,” napaatras sinda asin nagkaturumba sa daga. 7 Kaya hinapot niya sinda giraray: “Siisay an pighahanap nindo?” Sinabi ninda: “Si Jesus na Nazareno.” 8 Nagsimbag si Jesus: “Sinabi ko na sa saindo na ako siya. Kaya kun ako an pighahanap nindo, pabayaing makahali an mga ini.” 9 Nangyari ini tanganing mautob an saiyang sinabi: “Sa mga itinao mo sa sako, mayo akong naiwara maski saro.” 10 Dangan hinugkot ni Simon Pedro an dara niyang espada saka tinigbas an uripon kan halangkaw na saserdote, asin natakras an tuong talinga kaini. An pangaran kan uripon Malco. 11 Alagad, sinabihan ni Jesus si Pedro: “Isarong mo an saimong espada. Dai daw ako mainom sa kopa na itinao kan Ama sa sako?” 12 Dangan dinakop* saka iginapos si Jesus kan mga suldados asin kan komandante militar saka kan mga guwardiyang isinugo kan mga Judio. 13 Dinara nguna ninda siya ki Annas, huli ta siya an panugangan ni Caifas, na iyo an halangkaw na saserdote kan taon na idto. 14 Si Caifas iyo idtong nagsabi sa mga Judio na sinda an makikinabang kun magagadan an sarong tawo para sa banwaan. 15 Si Simon Pedro asin an saro pang disipulo nagsusunod ki Jesus. An disipulong iyan midbid kan halangkaw na saserdote, asin nag-iba siya ki Jesus palaog sa patyo kan harong kan halangkaw na saserdote, 16 alagad si Pedro nakatindog sa luwas sa may pinto.* Kaya an disipulong iyan, na midbid kan halangkaw na saserdote, nagluwas saka kinaulay an parabantay sa pinto, asin iiniba niya si Pedro sa laog. 17 Dangan an suruguon na babayi na iyo an parabantay sa pinto nagsabi ki Pedro: “Bakong saro ka man sa mga disipulo kan tawong ini?” Sinabi niya: “Bako.” 18 Kan oras na idto, an mga uripon asin an mga guwardiya nakatindog sa palibot nin nagbabagang mga uring na pinalaad ninda, huli ta malipot kaidto asin nagpapaimbong sinda. Si Pedro nakatindog man duman kaiba ninda asin nagpapaimbong. 19 Sa siring hinapot si Jesus kan panginot na saserdote manungod sa mga disipulo niya asin manungod sa itinutukdo niya. 20 Nagsimbag sa saiya si Jesus: “Hayag akong naghulit sa kinaban. Pirmi akong nagtutukdo sa sinagoga asin sa templo, kun sain nagtitiripon an gabos na Judio, asin mayo akong itinaram sa tago. 21 Taano ta hinahapot mo ako? Haputon mo idtong mga nakadangog kan mga itinaram ko sa sainda. Aram ninda kun ano an mga sinabi ko.” 22 Pagkasabi niya kan mga bagay na ini, sinampaling si Jesus kan saro sa mga guwardiyang nakatindog duman, na sinasabi: “Arog ka kaiyan magsimbag sa panginot na saserdote?” 23 Sinimbag siya ni Jesus: “Kun may sinabi akong sala, patunayan mo iyan; pero kun totoo an sinabi ko, ano ta sinampaling mo ako?” 24 Dangan ipinadara ni Annas si Jesus na nakagapos pasiring ki Caifas na halangkaw na saserdote. 25 Miyentras tanto, si Simon Pedro nakatindog pa man giraray duman sa may kalayo asin nagpapaimbong. Dangan sinabi ninda sa saiya: “Bakong saro ka man sa mga disipulo niya?” Pignigaran niya iyan, na sinasabi: “Bako.” 26 Yaon man duman an saro sa mga uripon kan halangkaw na saserdote na paryente kan lalaking tinakrasan ni Pedro nin talinga, asin sinabi kaini sa saiya: “Bakong nahiling taka duman sa hardin kaiba niya?” 27 Alagad, pignigaran giraray iyan ni Pedro, asin tulos na may nagturaok na manok. 28 Dangan hali ki Caifas dinara ninda si Jesus sa residensiya kan gobernador. Amay na aga na kaidto. Alagad sinda mismo dai naglaog sa residensiya kan gobernador, tanganing dai sinda magin maati asin makakakan sinda kan pamanggihan sa Paskuwa. 29 Kaya nagluwas si Pilato asin nagsabi sa sainda: “Ano an akusasyon nindo laban sa tawong ini?” 30 Nagsimbag sinda sa saiya: “Kun an tawong ini daing ginibong maraot, dai mi kutana siya dinara sa saimo.” 31 Kaya sinabihan sinda ni Pilato: “Darahon nindo siya asin kamo an maghusgar sa saiya sigun sa saindong ley.” Nagsimbag an mga Judio sa saiya: “Dai kaming awtoridad na gadanon an siisay man.” 32 Nangyari ini tanganing mautob an itinaram ni Jesus manungod sa magigin paagi kan saiyang pagkagadan. 33 Kaya naglaog giraray si Pilato sa residensiya kan gobernador asin inapod niya si Jesus saka sinabi sa saiya: “Ika an Hadi kan mga Judio?” 34 Suminimbag si Jesus: “Hinahapot mo daw ini dahil iyan an iniisip mo, o may ibang nagsabi sa saimo manungod sa sako?” 35 Nagsimbag si Pilato: “Aram mong bako akong Judio. Dinara ka sa sako kan sadiri mong nasyon asin kan mga panginot na saserdote. Ano an ginibo mo?” 36 Nagsimbag si Jesus: “An sakuyang Kahadian bakong kabtang kan kinaban na ini. Kun an sakuyang Kahadian kabtang kan kinaban na ini, nakipaglaban kutana an mga lingkod ko tanganing dai ako maitao sa mga Judio. Pero an totoo, an Kahadian ko bakong gikan digdi.” 37 Kaya sinabi ni Pilato sa saiya: “Buweno, hadi ka man nanggad?” Suminimbag si Jesus: “Ika na mismo an nagsasabi na hadi ako. Huli kaini kaya ako namundag, asin huli kaini kaya ako nagdatong sa kinaban, tanganing magpatotoo ako manungod sa katotoohan. An siisay man na kampi sa katotoohan nagdadangog sa itinataram ko.” 38 Sinabi ni Pilato sa saiya: “Ano an katotoohan?” Pagkasabi kaini, nagluwas siya giraray asin sinabi niya sa mga Judio: “Dai akong makuang sála sa tawong ini. 39 Saro pa, igwa kamong kaugalian na hagadon sa sako na palibrehon an sarong tawo sa panahon nin Paskuwa. Ano gusto nindong palibrehon ko an Hadi kan mga Judio?” 40 Sa giraray nagkururahaw sinda: “Bako an tawong ini, kundi si Barabbas!” Si Barabbas sarong tulisan.\n^ O “trangkahan.”


May bitbit nin Covid-19 dai makalusot sa border control\nPili, Camarines Sur --- Dakulang bagay an Del Gallego Border na binugtak kan Capitolyo Provincial kan CamSur sa linderos kan provincia nin Quezon nganing makontrol an mga returning residence na posibleng may bitbit kan nakakaulakit na Covid-19 hale sa National Capital Region na iyo an epicenter kan virus.\nPuon na maging activo an Del Gallego Border na 24/7 pinapadalagan kan Provincial Disaster Risk Reduction Management Council kan gobierno provincial katuwang an Philippine National Police, LGU Del Gallego asin Land Transportation Office maabot na sa 95 returning residence na pigkuanan nin antigen test an nagpositivo sa coronavirus disease asin dagos nang dinara sa isolation center.\nSaludo si Gobernador Migz Villafuerte sa saiyang mga taohan na nagpapadalagan kan Del Gallego Border na kun nakalusot an 95 nagpupuroli sa Camarines Sur na positivo sa virus asin nagpuroli sa saindang residencia mas mahiwas lugod an pagkalat kan Covid-19 alagad nakontrol ini sa paglaog pa sana sa border control.\nBako lang sa pagbantay kan posibleng may tama kan virus alagad si mayong mga travel requirement na pigmamando kan Bicol inter-agency task force dai tinutugot na maglaog sa Camarines Sur envez pinapabalik sa NCR o sa saindang pinaghalian na lugar.\nGolpi an nagpuprobar na magdurolag nganing makalusot sa paagi sa paglunad sa van asin sa isket sa relis kan train alagad dai sinda nakakalusot sa mga awtoridad.\nDakul na ilegal na bagay an ginigibo kan ibang mga returning residence, dai sinda nakakalusot sa mata na nakabantay sa border control asin sinda pig-oomaw kan joven na gobernador.\nMaging an personajes kan LTO labi na sa 60 mga kolurom na van maging truck na nag-tatransportar nin pasajeros an nagkadarakop.\nDakulang bagay an grupo sa border control nganing makatabang sa gobierno sa campanya contra sa deadly virus, sabi pa ni Villafuerte. (DPAureus)


Activista kami bakong terorista, sabi\nIni an panindugan kan Bagong Alyansa Makabayan (BAYAN) sa tahaw kan ginigibong red tagging sainda na pigtutubod kagibohan kan National Task Force to End the Communist Armed Conflict, 9th Infantry Division kan Philippine Army sa Bicol asin Philippine National Police.\nBako lang sinda an pig-aacusaran na mga teroristang grupo envez an mga lider kan Gabriela, Kabataan, Condor-Piston asin Kadamay, sabi ni Nelsy Rodriguez pamayo kan BAYAN Camarines Sur.\nDai pa nagtataong reaksyon an 9th ID na may base sa Camp Elias Angeles, San Jose, Camarines Sur mantang kan apodan kan reporter na ini si Army Capt John Paul Belleza dai nagsisimbag sa saiyang telepono.\nPig-osipon ni Rodriguez an sarong insidente sa barangay San Isidro, Ciudad nin Iriga sa pinaapod na orientation kan 9th ID sa mga residentes kan barangay na an saindang mga retrato pinapaheling asin pinapatubod an comunidad na sinda mga terorista.\nSinabi kan BAYAN CSur na sinda mga lider kan activista na nagiging kritico kan gobierno laban sa kurapsyon, ipiglalaban an deretso humano na iaabuso kan mga awtoridad, paghagad sa gobierno kan tamang sueldo asin kahurotan na tugotan na an mga jeepney operator na magpadagos na kan saindang pagkayog.\nAlagad nagiging diskuntento sinda sa gobierno na envez magtabang sa pandemya an mga ahencia nin awtoridad an ginigibo an pag-acusar sa sainda na mga terorista.\nSaiya pang pigbuyagyag na nagkapera nang mga insidente nin extra judicial killing na an mga biktima pag-iriba ninda sa progresibong grupo na kinababalihan ninda, Ryan Hubilla kan Kabataan party-list; Karapatan volunteer Nelly Bagasalla kan Sorsogon People’s Organization, sinda parejong taga provincia nin Sorsogon.\nNeptali Morada kan Bayan Muna sa Ciudad nin Naga; Randal Echanis kan Anakpawis; asin Chairperson Sarra Alvarez kan Karapatan, Negros. (DPAureus)


Home / Animals / ASF / Bicol News / Health / News / DA Bicol, planong i-declarar nang 'ASF-free' an 13 banwaan kan Cam Sur\nDA Bicol, planong i-declarar nang 'ASF-free' an 13 banwaan kan Cam Sur\nBicol Standard Newspaper Friday, August 21, 2020 Animals, ASF, Bicol News, Health, News\nPILI, Camarines Sur (Bicol Standard) -- Pakalihis nin anom na bulan na maigot na pakilaban sa African Swine Fever (ASF) na naka-afectar sa 13 banwaan sa Camarines Sur, an Regional Quick Response Team for Animal Diseases and Emergencies na pig-organisar kan Department of Agriculture Bicol, pig-iisipan na ngonian na magkaigwa nin declarasyon na mayo na nin ASF sa nagkapirang banwaan.\nAn team na pinapamayohan ni Edgar Madrid, Reginal Technical Director For Regulatory and Research, nagsumitir na ki DA Regional Executive Director Rodel Tornilla kan guidelines sa ASF-free Status Declaration, na an draft ginibo kan team.\nAn target para sa ASF-free declaration iyo an mga banwaan na dati naafectaran kan helang, asin nacompleto na an depopulation asin mayo na nin nagluwas na bagong caso kan helang.\nSiring man, na sinda nagsunod sa pigboboot na protocol.\nAn nasambit na draft guide an inaprobaran na ni Tornilla asin nag-issue na nin Memorandum Circular kan nagtalikod na bulan para sa pag-adoptar asin pag-implementar kan guidelines.\nSegun sa assessment kbase sa validated field reports, laboratory tests resulta asin iba pang obserbasyon kan gabos na miembros kan composite team, kabale an Regional Quarantine Veterinary Officer kan BAI asin an OIC Director kan National Meat Inspection Service (NMIS), nagbaba na an incidente kan helang na ASF.\nMientras na an virus dai pa totalmenteng napoho, an numero kan nagkakahelang kaini, dikit na sana.\nAn positibong caso nagkaigwa nin pinakahalangkaw na bilang kan Marso, kun saen nagkaigwa nin 24 caso na nakarecord.\nKan Mayo, an incident rate an nagbaba na asin dikit na sana an naheling na nagkaigwa nin helang.\nSolamente 13 magkataraid na banwaan kan Camarines Sur, arog kan Bombon, Calabanga, Magarao, Minalabac, Canaman, Camaligan, Gainza, Cabusao, Pamplona, San Fernando , Milaor asin an Ciudad kan Naga an nagkaigwa kan siring na helang. Mientrastanto, an pigreport na caso kan ASF sa Goa asin Lagonoy, nagluwas na negatibo, sa second laboratory test asin mayo nin ibang municipio sa provincia an nagkaigwa nin siring na helang.\nDA Bicol, planong i-declarar nang 'ASF-free' an 13 banwaan kan Cam Sur Reviewed by Bicol Standard Newspaper on Friday, August 21, 2020 Rating: 5


Paghorop-horop: Ika-XXIII Domingo kan Ordinariong Panahon\nGikan sa Sambanwá Bicol Missalette, 06 September 2020\nIgwang kasabihan sa Ingles: “God promised Christians a safe landing, not a smooth sailing”. Minsan sa pagbiyahe, igwa kitang kaipuhan na agihan na lubak lubak na tinampo. Alagad kaipuhan agihan niato ini tanganing makaabot kita sa satong destinasyon na matiwasay.\nAn relasyon niato nakakabaing man sa sarong pagbaklay. Minsan makakasumpong kita nin tawo na nagtataong lubak-lubak sa satong dalan. Sinda garo mga turbulence sa biyahe kan eroplano. Mga kulog payo sa buhay niato asin nagigin dahilan kan kaangotan asin paglilibak. Sa madaling sabi nagigin kawsa man kan dagdag niatong pagkakasala. Siguro maisip kita kun pwede sana kita na an magkontrol kan saindang isip nganing mapatama an saindang pagtaram o kaya saindang mga hiro.\nAn ebanghelyo niato ngonian na Domingo nagtatao nin linaw sa siring na problema.\nAn enot – an pagpamibi. Siring sa sarong aki, an enot niatong pinagsusumbungan kan satong problema iyo an satong magurang. Kun igwa kitang problema sa kapwa, isumbong niato sinda sa pamibi. Imbes na i-tsismis, iusip niato an satong kaiwal o nakakulog sato sa pamibi. Sa siring na paagi, mapaghuhurop-huropan niato an satong gigibohon sa sunod na lakdang. Asin makakahagad kita nin kusog boot asin kalinawan nin isip sa satong sasabihon sa sunod.\nNin huli an panduwa – an tamang urulay o fraternal correction. Dakul sa satong kinakaangotan dai man nagaaram kan saindang sala. Nin huli ta mayong nagtataram sainda, paghuna ninda tama an saindang ginigibo. Alagad kaipuhan kaini an deplomasya asin maray na kamawotan na makatabang. An tsismis o paglilibak, dai nungka makakatabang. Kun kaipuhan nin testigo o katuwang mas maninigong gibohon.\nAn pantolo iyo solusyon na dapat magdara sa matiwasay na relasyon. An pagpatawad (reconciliation) asin pagbalik sa dating maray na relasyon (restoration). Dakul na tawo nagsasabi, “pinatawad ko na yan”, pero pagnagkasabatan sa tinampo, dai man giraray nagtitinohan. Siguro kaipuhan nin panahon nin pag-omay tanganing mapag-adalan an pag-omay kan lugad kan kasalan.\nMinsan masakit mangyari an tunay na pakikipagulian. Dai niato kayang kontrolon an isip asin boot kan satong kapwa. Alagad an satong sadiri pwede niato makontrol asin magpasensya. Asin pwede ining magtao sato nin adal asin leksyon.\nTotoo, kaipuhan niatong magpangadie asin magpakumbaba. Padagos kitang magbabaklay sa manlaen-laen na dalan kan satong bakong perpektong relasyon. An importante, igwa kitang “safe landing” - makaabot kita gabos kaiba an satong namomotan – pati na an satong kinakaangotan - duman sa satong destinasyon, sa buhay na daing kasagkoran.\n— Rev. Fr. Luisito A. Occiano\nDirektor, Caceres Commission on Communications\nCura Parroco, Parroquia kan San Bartolome, Apostol\nBaao, Camarines Sur\nI-download an Sambanwá para sa Domingong ini. Click here!\nPaghorop-horop: Corruptio Optimi Pessima\nBicol Bishops join devotees amidst COVID19\n315Write a comment\nReflection: Twenty-fourth Sunday in Ordinary Time\nArchbishop's Residence, E. Angeles St.\nPilgrim City of Naga, Philippines 4400\nCaceres Commission on Communications


AN MGA TATARAMON NI MORMON\nSi Mormon an nagpahalipot kan saindang kasaysayan na inukit sa mga lamina ni Mormon--- Saiyang isiningit an mga lamina ni Nephi sa pagpahalipot na ini --- Si Hadeng Benjamin an nagmuntar nin katuninongan sa daga.\nAsin ngonian ako, si Mormon, habng nag-aandam sa pagtao kan rekord na sakuyang ginigibo pasiring sa mga kamot kan sakuyang akeng lalake na si Moroni, hilnga ako nakapagsaksi nin haros gabos na pagkadestroso kan sakuyang mga katawohan, an mga Nephita.\n2 Asin ini kadakul nang gatos na mga taon pagkatapos kan pag-abot ni Cristo na ako an nagtao kaining mga rekord pasiring sa mga kamot kan sakuyang akeng lalake; asin ini sa paghuna ko na siya an magsasaksi sa kabilugan kan pagkadestroso kan sakuyang mga katawohan. Pero tugutan lugod nin Diyos na makaligtas siya sa mga ini na tanganing siya puwedeng magsurat kan mga bagay manungod sainda, asin mga bagay na manunungod ki Cristo, na baka sakali laman sa pag-abot nin aldaw ini mapapakinabangan ninda.\n3 Asin ngonian, ako nagsasaysay nin mga bagay manunungod kaining sakuyang isinusurat; nin huli ta sa pagkatapos na ako naghimo sa pagpahalipot gikan sa mga lamina ni Nephi, pababa hanggan sa paghahade kaining hadeng Benjamin, na iyo an pinagsasaysay ni Amaleki, ako naghanap sa mga rekord na ipinagtao sa sakuyang mga kamot, asin nanagboan ko an mga laminang ini, na naglalaman nin kadikit na estorya kan mga propeta, gikan ki Jacob pababa hanggan sa paghahade kaining hadeng Benjamin, asin man kadakul na mga tataramon ni Nephi.\n4 An mga bagay na yaon sa ibabaw kaining mga lamina nakapagpaogma sakuya, nin huli sa mga propesiya kan pag-abot ni Cristo; asin an sakuyang mga ama na nag-aaram na kadakul sainda na nagka-urutob na; iyo, asin ako man nakakaaram na sa kadakul na mga bagay na ipinagpropesiya na manunungod samuya pababa hanggan sa aldaw na ini an nagkatotoo na, asin sa kadakul na makalampas sa aldaw na ini kaipuhan na seguradong mangyayaring maglipas man---\n5 Kun kaya, ako an nagpili kaining mga bagay, sa pagtapos kan sakuyang rekord manunungod sainda, na sa katadaan kan sakuyang rekord amo magkukua gikan sa mga lamini ni Nephi; asin ako dae makakasurat sa gatos-gatos na parte nin mga bagay kan sakuyang mga katawohan.\n6 Pero hilnga, ako magkukua kaining mga lamina, na naglalaman kaining mga pinagpropesiya asin mga kapahayagan, asin ibinugtak sinda sa natatadang parte kan sakuyang rekord, asin nin huli ta sinda piniling parte para sakuya; asin ako nag-aaram na sinda man magigin pinili para sa sakuyang mga katugangan.\n7 Asin ako naggibo kainin nin huli sa sarong madunong na katuyuhan, nin huli ta kaya ini naghihinghing sakuya, na uyon sa mga kaggibohan kan Espiritu nin Kagurangnan na yaon sakuya. Asin ngonian, ako dae nakakaaram kan gabos na mga bagay na maagot; kun kaya, siya nagtatrabaho sa sakuya sa paggibo uyon sa saiyang kagustuhan.\n8 Asin an sakuyang pagpapangadye sa Diyos iyo an mapanungod sa sakuyang mga katugangan, na sinda mapupuwedeng sa sarong panahon giraray magdulok sa kaaraman nin Diyos, iyo, an pagtutubos ni Cristo; na tanganing sinda sa sarong pagkakataon giraray magin sarong marahayon na mga katawohan.\n9 Asin ngonian ako, si Mormon, nagpadagos na tapuson an sakuyang rekord, na sakuyang ginuno gikan sa mga lamina ni Nephi; asin ako naghimo kaini na uyon sa kaaraman asin pagka-intende na an Diyos iyo an nagtao sakuya.\n10 Kun kaya, ini nangyaring naglipas na pagkatapos na si Amaleki iyo an nagtao kaining mga lamina pasiring sa mga kamot ni hadeng Benjamin, saiya ining tinanggap asin ibinugtak sinda kairiba an iba pang mga lamina, na naglalaman nin mga rekord na ipinamana kan mga hade, gikan sa sarong henerasyon hanggan sa saro pang henerasyon hanggan sa mga aldaw ni hadeng Benjamin.\n11 Asin sinda ipinagtao gikan ki hadeng Benjamin, gikan sa sarong henerasyon hanggan sa saro pang henerasyon hanggan an mga ini nag-abot sa sakuyang mga kamot. Asin ako, si Mormon, nagpangadye sa Diyos na sinda maiingatan magpoon sa panahon na ini hanggan sa paabuton pa. Asin ako nakakaaram na sinda talaga iingatan; nin huli ta igwa nin darakulang mga bagay naisurat sa ibabaw ninda, sa paagi kan mga ini an sakuyang mga katawohan asin an saindang mga katugangan huhusgaran sa dakulaon asin huring aldaw, na uyon sa tataramon nin Diyos na naisurat na.\n12 Asin ngonian, mapanungod kaining hadeng Benjamin --- siya nagkaigwa nin garong mga pakipag-iriwal sa pag-iriba kan saiyang sadireng mga katawohan.\n13 Asin ini nangyaring naglipas man na an mga armada nin mga Lamanita nagbaraba pasing sa daga ni Nephi, na tanganing makilaban sa saiyang mga katawohan. Pero hilnga, si hadeng Benjamin iyo an nagpatiripon kan saiyang mga armada, asin nakipaglaban sa sainda; asin siya nakipaglaban sa paagi kan saiyang sadireng mga kamot, na gamit an espada ni Laban.\n14 Asin sa kusog nin Kagurangnan sinda nakipaglaban sa saindang mga kalaban, hanggan sa sinda nakagadan nin rinibong mga Lamanita. Asin ini nangyaring naglipas na sinda nakipaglaban sa mga Lamanita hanggan sa saindang napa-atras sinda paluwas sa bilog na daga na samuyang kamanahan.\n15 Asin ini nangyaring naglipas na pagkatapos nagkaigwa nin mga palsong cristo, asin an saindang mga nguso pinagseraduhan, asin sinda pinadusahan na uyon sa saindang mga krimen;\n16 Asin pagkatapos na nagkaigwa nin mga palsong propeta, asin mga palsong parabalangibog asin mga paratukdo na kairiba nin mga katawohan, asin gabos sinda pinadusahan uyon sa saindang mga krimen; asin pagkatapos na nagkaigwa nin grabeng ralabanan asin kadakul na pakikipaglaban na naglipas kontra sa mga Lamanita, hilnga, ini nangyaring naglipas na si hadeng Benjamin, sa pakipagtabangan kan mga banal na mga propeta na kairibahan kan saiyang mga katawohan---\n17 Nin huli ta hilnga, si hadeng Benjamin sarong banal na tawo, asin siya naghade sa saiyang mga katawohan sa pagkamatanos; asin igwa nin kadakul na banal na tawo sa daga, asin sinda nagtataram kan tataramon nin Diyos na may kapangyarihan asin autoridad; asin sinda naggamit nin grabeng katadungan nin huli kan katisoan nin liog kan mga katawohan---\n18 Kun kaya, sa tabang kan mga ini, si hadeng Benjamin, sa paagi nin pagtrabaho sa bilog na kusog kan saiyang hawak asin sa abilidad kan saiyang bilog na kalag, asin man an mga propeta, naghimo giraray nin sarong pagkakataon na magkaigwa nin katuninongan sa daga.\n# posted by Unknown @ 4/19/2005 08:37:00 AM


(Pinagbalikwat gikan sa Nasugbu, Batangas)\nAn mapa kan Batangas na ipinapaheling an kinamomogtakan kan Nasugbu\n1995 83,874 2.1%\n2000 96,113 2.97%\n2007 113,926 2.37%\n2010 122,483 1.00%\n2015 134,113 1.26%\nAn Nasugbu sarong primera klaseng banwaan sa probinsya kan Batangas, Filipinas. Susog sa senso kan 2007, igwang 113,926 katawo nageerok igdi sa 19,615 kaharongan.\nAn istorya kun napano ta nangaranan an lugar "Nasugbu", ta kaidto daang pag'abot kan mga Kastila hinapot an sarong nagsasapna na babaeng tagaduman kun anong apod kan lugar ("¿Cómo se llama este pueblo?"). Nataon an pigsasapna nagsusupay na. Palibhasa dai nakasabot, an huna kan parasapna pigtutuyaw an pigluluto niya, kaya an sabi niya, ""Nasubo na po iyan, eh, kaya ganyan" . Huna kan Kastila an nadangog niyang "Nasubo" iyo si pangaran.\nMayoria kan tagaNasugbu mga Tagalog. Pero an mga taon na nakaagi, igwang dakul na pagdugang nin mga Bisaya sa Barangay Wawa asin sa kataraid, kaya dakul na an nadadangog nagtataram Cebuano. Igwa pa man nagtataram Kastila gibo kan si nagkatarada na mga dugong Kastila. An Ingles tinataram parati kan si mga may mga inadalan.\nMga Katoliko an kadaklan kan mga Nasugbuguenos. Kaya dawa suway an gobyerno sa Simbahan, an piyesta, Desyembre 3, deklaradong daing opisina. An banwaan iyo an saro sa pinakaimportanteng sentro nin Katolisismo. Ini sakop kan Arkedioseses nin Lipa. An patrona kaini iyo si San Francisco Xavier. Patrona naman si San Lorenzo Ruiz kan banwaan. An menoriya kaapil sa ibang relihiyon arog kan Iglesia ni Cristo, Mormon, asin mga inapod na Born-Again.\nEhemplo kan topograpiya kan Nasugbu, Batangas. An munisipyo nin Nasugbu nabibisto sa nag'alon'alon na mga bulod, mahiwas na kapatagan asin kaomahan na natutubigan na toltol.\nInaapod na "12 Peaks" kan Mt. Batulao sa Nasugbu, Batangas\nIni nabugtak sa 14:05:51N (14.0975) latitud asin 120:35:56E (120.5988) longitud.An Nasugbu napapagdolonan sa amnayan kan mga banwaan nin Maragondon, Magallanes asin kan Alfonso sa probinsya nin Cavite; sa subangan kan mga banwaan nin Laurel, Calaca asin kan Balayan; sa habagatan kan Lian asin Tuy; sa solnopan kan Dagat kan Habagatan Tsina. Ini an pinakadakulang banwaan sa Solnopan Batangas na may hiwas na 276.33 km².\nPagpalaog sa sentro, paagi sa tinampong nasyunal, maagihan an kapawaan nin tubo, mais asin paroy, mga bulod-bulod asin mga bukid. An tereno na'anhay paibaba sa Dagat kan Habagatan Tsina. Huli sa kamugtakan niya an mayor na kabuhayan sa Nasugbu yaon sa agrikultura asin pagsisira.\nAn byahe pasiring Manila mga 102 kilometro na naagi sa Siyudad nin Tagaytay. Kun hale sa kabesera kan probinsya (an siyudad nin Batangas),an distansya mga 70 kilometro.\nMayo pa bantog an Boracay, an mga baybayon kan Nasugbu darayohon kan mga turista huli ta ini harani sana sa Manila, orog na pagsesemana santa.\nAn gobyerno man maigot na mamantener an mga natural na kagayonan sa palibot arog kan mga berdeng kadlagan asin mga magapo na kabukiran na pwedeng baklayan kan mga turista. Saro kaining nakakaganyat na lugar iyo an Karakawa, mga tangga-tanggang mga garo kawa' na gapong parigosan. An pinakasadit kaini garo jacuzzi pakasadit asin an pinakadakula nagsusukol na 25 metro kwadrado. An mga kawang parigosan anom na metro an rarom asin pwede ka pa ngane magdakopdakop nin sira.\nAn sentro kan hanapbuhay yaon sa agrikultura kaya dakul an kaomahan nin tubo, paroy, mais, niyog, asin mga prutas. Harong man ini kan dakulaon na asukarera, an Central Azucarera Don Pedro.\nHuli gayod ta yaon igdi an paragibo nin asukar, dakul man nagburutwa na mga negosyo sa paggibo nin mga "hamis". Ini lang an banwaan sa Luzon na may "bibingkahan" sa merkado publiko. Seguro may sampolong klaseng mahamis na lutong pulotan igdi, laen pa kan mga luto na nakakaagid kan mga preparasyon sa ibang lugar sa Filipinas. Yaon man igdi makukua an pinahamis na ube, pinahamis na niyog.\nBSU-ARASOF Official Website\nPinaghugot gikan sa "https://bcl.wikipedia.org/w/index.php?title=Nasugbu&oldid=185851"\nLast edited on 12 Nobyembre 2019, at 10:03


Kapasidad kan tagadara\nLawig kan biyahe\nAn Ngong Ping 360 (Chinese: 昂坪360) sarong gondola lift sa Lantau Island sa Hong Kong. Para ini sa pagpauswag nin turismo sa lugar na dating inaapod na Tung Chung Cable Car Project bago mabakal kan Ngong Ping 360 brand kan Abril 2005. Kumpunido ini kan Ngong Ping Cable Car, dating midbid na Ngong Ping 360 Skyrail, asin an Ngong Ping Village, sarong sentro nin negosyo asin entertainment sa balyo kan itaas na istasyon kan cable car. An Ngong Ping 360 nakakonektar sa Tung Chung, sa norteng baybayon kan Lantau asin ini nakatakod sa central Hong Kong sa paagi kan Tung Chung Line, kaiba an lugar nin Ngong Ping sa itaas kan kabukidan. Ini na erokan kan Po Lin Monastery asin Tian Tan Buddha, na parehong mga importante atraksyon nin mga turista. Bago nagbukas an Ngong Ping 360, an solamenteng agihan kaini iyo an dalan sa kabukidan sa paagi kan byahe nin bus. An Ngong Ping 360 sadiri kan MTR Corporation, an tagapamahala kan Hong Kong's rail system. Itinugdok kan Leitner Ropeways asin dating pinamamahalaan kan Skyrail-ITM. An Skyrail-ITM hinale sa proyekto matapos an sarong imbestigasyon huli kan sarong insidente kan Hunyo 2007. Ini pinamamahalaan na ngunyan kan sarong subsidarya kan MTR Corporation.\nMapa kan Ngong Ping 360 system. An mga terminal na pinapaheling na igwang berdeng bilog\nMapa kan Ngong Ping 360 system\nNgong Ping Cable Car/ Mga estasyon[liwaton | liwaton an gikanan]\nAn Ngong Ping Cable Car sarong 5.7-kilometro (3.5 mi) long bi-cable gondola lift system (inaapod man na "cable car") minatakod sa Tung Chung (kun saen nakatakod ini sa MTR Tung Chung station) asin Ngong Ping (kung saen yaon an Po Lin Monastery asin Tian Tan Buddha). Sa pag-ultanan nin duwang terminal sa Tung Chung (Tung Chung Terminal) asin Ngong Ping, an lift system minabagtas sa Sur baybayon Hong Kong International Airport island asin Nei Lak Shan, na igwang walong tore kabali an mga estasyon. Namumgtak an limang tore kaini sa laog kan parke.\nMga Estasyon[liwaton | liwaton an gikanan]\nAn byahe kan cable car na minaabot sa 25 minutos nagtatao nin alternatibong byahe aerial kumpara sa sarong oras na byahe sa Tung Chung Road,minatao sa mga bisita nin pagsakay na minabagtas sa Tung Chung Bay sagkod sa Lantau Island pasiring sa Ngong Ping Plateau.\nAn byahe kan cable car minapuon sa Tung Chung Terminal, pagbalyo sa Tung Chung Bay pasiring sa Airport Island Angle Station sa Chek Lap Kok, nakung saen ini minaikot nin 60 degrees bago magbalik sa Tung Chung Bay. Dangan ini minadalagan pasiring sa Lantau North Country Park paduman sa sarong istasyon na harani sa Nei Lak Shan (Nei Lak Shan Angle Station), bago magbaba sa Ngong Ping Terminal.\nSa laog kan 25 minutos na pagbaklay, pwedeng mahiling kan mga nakasakay an tanawon palibot kan North Lantau Country Park, South China Sea, Hong Kong International Airport,Tung Chung valley, Ngong Ping Plateau asin nakapalibot na agihan. Mantang an mga bisita paabot sa Ngong Ping, mahihiling ninda an The Big Buddha asin Po Lin Monastery.\nPinaghugot gikan sa "https://bcl.wikipedia.org/w/index.php?title=Ngong_Ping_360&oldid=186258"\nHuring pigliwat an pahinang ini kan 6 Desyembre 2019, alas 10:53.


Home / Bicol News / Camarines Sur / News / pili / Parking space kan parasaod sa Pili, problemang maray\nParking space kan parasaod sa Pili, problemang maray\nBicol Standard Newspaper Monday, November 30, 2020 Bicol News, Camarines Sur, News, pili\nFile photo hale sa Pili MPS\nPILI, Camarines Sur -- Kaipohan nang aksyonan sa orog na madaling panahon an problema kan dagmang na mga habal-habal na ginigibong permanenteng parkingan an atubangan kan public market kan banwaan na ini.\nNin huli kaini, mayo na nin maparadahan kan saindang mga vehiculo an mga parasaod sa lugar.\nSi Municipal Coucilor Narcel Lopez, nagpahayag na dai naghuhuraw an sumbong kan mga residente, nin huli ta nag-oorog an problema, dai nagigibohan nin solusyon o remedyo kan mga oficial na nanunungdan.\nBako sanang habal-habal an permanenteng nag ookupar kan lugar, kun an mga padyak, siring man.\nInapodan na an atensiyon kan Public Safety Office asin an Philippine National Police na maggibo nin paagui, nganing maipasunod an tabang pagparada kan mga vehiculo, orog na sa pinakacentro kan ciudad.\nIgwa nin ordinansa dapit digdi, alagad dai ini pig-iimplementar.\nParking space kan parasaod sa Pili, problemang maray Reviewed by Bicol Standard Newspaper on Monday, November 30, 2020 Rating: 5


Divorce bill dapat iconsulta sa publiko\nAramon an opinyon kan tawo nganing iyo an maging desisyon sa pagvoto sa isyu kan divorce bill sa congreso, tama an mga ginigibong consultasyon sa tercer distrito kan Camarines Sur ni Congresista Gabriel H. Bordado Jr. na dapat iyo man an i-adaptar sa ibang mga congressional district nganing darahon an voces kan distrito sa congreso.\nIni an mga pahayag sa Bicol Mail ni Pastor Dan Andres kan Evangelical Church (United Church of Christ in the Philippines) asin pamayo kan Camarines Sur Ecumenical for Justice and Peace matapos makalusot na sa House committee on population and family an pagsararo kan apat na bills na minatugot sa divorce asin dissolution of marriage nganing tawan nin buelo an mga ribokado nang mag-agom alagad magiging magian na an gagastoson sa proceso legal kan caso.\nSa paglibot-libot ni Bordado sa nagkapera nang mga banwaan kan saiyang sakop na congressional district nagcoconducir na siya nin consultasyon na an resulta mayoria man giraray an nagbabasura kan divorce bill bilang mga catolico asin pigtatawan duon an sagradong kasal sa simbahan.\nAn voces kan tercer distrito kan Camarines Sur sa divorce bill iyo an babasehan ni Bordado sa pagvoto sa propuestong ley.\nAlagad sinabi pa ni Pastor Andres dapat sa mga consultasyon kaipuhan ilinaw fermi an kasagradohan kan kasal ta maski kaidtong haloy nang mga panahon pinapahalagahan kan mga Filipino an saindang kasal sa atubangan kan Dios.\n‘’Sa ibang nasyon dai na sinda naghahalaga kan kasagradohan kan kasal aram ta yaon ini sa biblia, alagad kitang Filipino pigtukdo asin pig-adalan napakararom kan kasagradohan kan kasal sa Dios’’.\nSinabi pa kan Pastor na sindang mga Protestante contra sa divorce bill huli ta saindang pinaninindugan nin maigot an kasagradohan kan kasal dawa na ngani igwa kitang legal separation asin annulment .\nSaiya pang dinagdag na duda sinda sa lakdang kan presenteng administrasyon ni Presidente Duterte sa pigtutulod na charter change nganing bagohon naman an ley sa pagkasal.\nAn mayo pang numbered na substitute bill may titulong An Act Providing for Absolute Divorce and Dissolution of Marriage, segun sa principal author Diputado Edcel Lagman kan Albay mantang si House Speaker Pantaleon Alvarez iyo man an co-author kan bill.\nAn pigsararong House Bills 116 ni Lagman, 6027 (dissolution of marriage) ni Alvarez, 1062 ni Surigao del Norte Congressman Robert Ace Barbers asin 2380 kan grupo nin kababaehan na Gabriela an nakatalaan isunad sa plenaryo sa posibleng pag-emienda asin pag-aprobar. (dpaureus)